stanford-oval/wikipedia huggingface dataset:
דלתא גודרם
קריירה > 2011–2013: האלבום הרביעי, ו-The Voice אוסטרליה

ב-24 בנובמבר 2011 אישרה גודרם כי אכן תכהן כשופטת בפאנל השופטים של תוכנית הריאליטי המוזיקלית – The Voice אוסטרליה. לצדה של דלתא שפטו בתוכנית גם קית' אורבן, ג'ואל מאדן וסיל. חלק מהחלטותיה של גודרם במסגרת התוכנית ספגו ביקורת קשה בטענה שחוש האופנה מעסיק אותה יותר מהחוש המוזיקלי. בגמר העונה הראשונה המתמודדת אותה בחרה גודרם זכתה במקום השלישי. גודרם חזרה לככב בתוכנית גם בעונתה השנייה, אשר בה החליף הזמר ריקי מרטין את אורבן. גם בעונה זו זכתה הפיינליסטית של דלתא במקום השלישי.
ב-19 במרץ 2012 פורסם באתר של דלתא שעון שספר לאחור עד ל-30 במרץ. באתר צוין שבתאריך המדובר יתפרסם "משהו חדש, משהו רענן, משהו מרגש". ב-30 במרץ הוכרז כי דלתא תוציא את הסינגל החדש שלה – "Sitting on Top of the World". הסינגל זינק במהרה למקום השני במצעד הסינגלים האוסטרלי והפך לפלטינה כפולה. הסינגל אף הגיע למקום ה-23 בניו זילנד והפך מוזהב. הסינגל השני מתוך אלבומה הרביעי של גודרם – "Dancing with a Broken Heart", הגיע למקום ה-15 במצעד הסינגלים האוסטרלי והפך לסינגל הנמוך ביותר של גודרם. הסינגל השלישי מתוך האלבום – "Wish You Were Here", יצא ב-12 באוקטובר 2012. הסינגל הגיע למקום החמישי במצעד הפזמונים האוסטרלי וזכה בתואר הפלטינה. אלבום האולפן הרביעי של גודרם, Child of the Universe, הופץ ב-26 באוקטובר 2012, והגיע למקום השני במצעד האלבומים האוסטרלי. האלבום שרד במצעד כ-10 שבועות. האלבום זכה בתואר אלבום זהב כפול עם מכירה של למעלה מ-35,000 עותקים. לצד שחרור האלבום פתחה גודרם בסיבוב הופעות נוסף. ב-2012 התארחה דלתא באלבום מיוחד לחג המולד שם שרה את השיר "Blue Christmas". בנובמבר הקליטה דלתא מיני-אלבום במיוחד לחג המולד.
ב-1 בפברואר 2013, אושר רשמית כי גודרם חתמה על חוזה עם המנהל האמריקאי אירווינג אזוף. גודרם הופיעה בתהלוכה בסידני 2013, בהופעת לילה מאוחרת, אשר בה רקדה לרקע כמה מלהיטיה. ההופעה זכתה לשבחים מצד המבקרים. במאי 2013 הזמר ג'ופריי גורומול יונופינגו חבר לגודרם למטרת הופעה מיוחדת של השיר "Bayini" בתוכנית הריאליטי The Voice, אשר בה שפטה גודרם. השיר יצא לאחר מכן למצעדים והגיע למקום הרביעי. ב-17 ביוני 2013 הוציאה דלתא את הסינגל החדש שלה "Heart Hypnotic", שבוצע גם הוא בגמר של התוכנית דה-וויס.
גודרם חגגה 10 שנים ליציאת אלבומה הראשון Innocent Eyes שהפך להצלחה מסחררת והגיע למקום הראשון במצעד האוסטרלי ולמקום השני במצעד הבריטי. לכבוד החגיגה שחררה דלתא את אלבומה הראשון בגרסה מחודשת ואקוסטית ב-29 בנובמבר 2013, שהגיע למקום ה-22 במצעד האלבומים האוסטרלי.
קריירה > 2014: The Voice

ב-26 בנובמבר 2013, פורסם כי דלתא וויתרה על שיפוט בעונה השלישית של דה-וויס, אך תצטרף לגרסת הילדים החדשה של התוכנית. גודרם חשפה בחשבון הטוויטר שלה כי ההחלטה לשפוט בגרסת הילדים תעניק לה יותר זמן לעבוד על השירים החדשים שלה ועל אלבומה החמישי. לצד גודרם שפטו בתוכנית ג'ואל מאדן ואחיו בנג'י מאדן והזמרת מל בי. גודרם הופיעה בטקס פרסי AACTA בשנת 2014 עם השיר "Kissing You", כמחווה למחזה רומיאו ויוליה.
בספטמבר 2014 חברה גודרם לסיבוב ההופעות של הזמר אנדראה בוצ'לי ברחבי אוסטרליה וניו זילנד. כדי לחגוג את היותה חלק מסיבוב ההופעות, שחררה גודרם גרסת כיסוי לשיר אהוב עליה משנת 1991 שבוצע על ידי הזמרת מרטיקה. השיר פורסם ב-12 בספטמבר 2014.
בינואר 2015, חזרה לכהן בשופטת ב־The Voice אוסטרליה (מבוגרים). במהלך 2015 הוכרז שאלבומה החמישי יצא בשנה זו ויצאו ממנו שני סינגלים חדשים "Wings" ו-"Only Human".
באוקטובר 2015 הוכרז שהשיר שייצג את אוסטרליה באירוויזיון הילדים 2015 – "החברות שלי" של בלה פייג' נכתב על ידה ביחד עם כמה מכותביה.
בשנת 2017 הצטרפה כשחקנית לצוות השחקנית בעונה החמישית והאחרונה של סדרת הדרמה-קומית האוסטרלית "House Husbands" בדמותה של איזי דרייפוס.
בשנת 2018 כיכבה בתפקיד הראשי בסרט הטלוויזיה האוסטרלי "שלך: אוליביה ניוטון-ג'ון" על חייה ועל הקריירה הארוכה של הזמרת אוליביה ניוטון-ג'ון.
בשנת 2020, הוציאה את שיר הצדקה "Let It Rain".
בשנת 2023 שיחקה בתפקיד ראשי בסרט, אהבה, מים ושמיים.
חיים אישיים

ב-2004 החלה גודרם לצאת עם הזמר בריאן מקפדן, שאיתו ביצעה את הדואט "Almost Here". ב-29 בנובמבר 2007 הודיעו השניים כי הם מאורסים. בספרו כתב מקפדן כי הוא הציע נישואין לגודרם במהלך טיול בבאלי. בני הזוג נפרדו ב-2011.
דיסקוגרפיה > אלבומי אולפן

2003: Innocent Eyes
2004: Mistaken Identity
2007: Delta
2012: Child of the Universe
2016: Wings of the Wild
2018: I Honestly Love You
2020: Only Santa Knows
2021: Delta Goodrem
דלתא גודרם בהופעה
גודרם במהלך סיבוב ההופעות הוויזואלי
גודרם מופיעה במלבורן
דלתא בטקס פרסי הלוגי בשנת 2012
גבי הופמן

| --- | --- |

 לידה:  8 בינואר 1982 (בת 43) ניו יורק, ניו יורק, ארצות הברית 
 שם לידה:  Gabrielle Mary Antonia Hoffmann 
 מדינה:  ארצות הברית 
 מקום מגורים:  פורט גרין 
 השכלה:  תיכון ויליאם פלויד  תיכון קלבאסאס  בארד קולג' 
 תקופת הפעילות:  מ-1989 
 השקפה דתית:  נצרות 
 
גבריאל מרי אנטוניה הופמן (באנגלית: Gabrielle Mary Antonia Hoffmann; נולדה ב-8 בינואר 1982) היא שחקנית אמריקאית. היא החלה להופיע בקולנוע כשחקנית ילדה ב"שדה החלומות" (1989), "הדוד באק" (1989), "אלה הם חיי" (אנ') (1992), "נדודי שינה בסיאטל" (1993), ולאחר מכן כצעירה ב "אז ועכשיו" (אנ') (1995), "כולם אומרים אני אוהב אותך" (1996), "וולקנו" (אנ') (1997), "כל מה שאני רוצה לעשות" (אנ') (1998) ו"200 סיגריות" (אנ') (1999).
לאחר הפסקה מהתעשייה, הופמן חזרה ב-2007 והופיעה בפרויקטים עצמאיים שונים שזכו לשבחי המבקרים. בטלוויזיה, היא שיחקה בסדרות: "לואי" (2012), "בנות" (2014–2017) ו"טרנספרנט" (2014–2019) וזכתה בשלוש מועמדויות לפרס אמי לבידור בפריים טיים.
ראשית חייה

הופמן נולדה בעיר ניו יורק להורים שחקנים. אמה, ויוה, היא שחקנית בדימוס, סופרת וכוכבת-על לשעבר של וורהול. אביה, אנתוני הררה, היה שחקן אופרת סבון הידוע בעיקר בזכות תפקידו כג'יימס סטנבק בסדרה "כשהעולם מסתובב". הוריה נפרדו זמן קצר לאחר לידתה. היא גדלה עם אמה במלון צ'לסי בניו יורק. לאביה לא הייתה נוכחות משמעותית בחייה. אביה נפטר בשנת 2011 מסרטן.
הופמן למדה בבית ספר יסודי במנהטן ברחוב הדסון בווסט וילג', ואז בית ספר נוסף בהלס קיצ'ן. לאחר שעברה ללוס אנג'לס ב-1994, היא למדה בבית הספר באקלי, וסיימה לבסוף את לימודיה בתיכון קלבסאס ב-1999.
ראשית חייה > החיים במלון צ'לסי

עד יולי 1993 התגוררה הופמן במלון צ'לסי במנהטן, שמאוחר יותר סיפרה הופמן שנהנתה ממנו. לדברי הופמן, היא וחברתה הטובה טליה שומרון החליקו על גלגיליות במסדרונות, ריגלו אחר סוחר הסמים מעבר למסדרון, ושכנעו את העובדים ללכת למעדנייה השכונתית בלילה להביא להן גלידה.
הופמן נזכרה "גדלתי במרכז העיר ניו יורק בשנות ה-80. יש לי חברה שגדלה איתי, והיא מנסחת את זה היטב. היא אומרת, 'אם גדלת איפה שגדלנו, אם לא היית אמן, דראג קווין, קוויר או נרקומן, אז היית הפריק". גדלתי בעולם שבו אני מניחה שמה שנחשב חריג או לא נורמלי עבור שאר אמריקה נחשב מאוד לנורמה". היא גם סיפרה בראיון שהיו ירי ואונס במלון זמן קצר לפני שהם עזבו.
ראשית חייה > גיל ההתבגרות בחוף המערבי

לאחר שעזבה את צ'לסי בגיל 12, היא ואמה עברו לחוף המערבי לבית שכור בן שני חדרי שינה בוודלנד הילס, לוס אנג'לס, קליפורניה, שניזוק קשות ברעידת האדמה בנורת'רידג' ב-17 בינואר 1994. בזמן ארגון מחדש של המגורים שלהם, הופמן ואמה התגוררו זמנית במלון Oceana Suites בסנטה מוניקה, קליפורניה.
ראשית חייה > מכללה ועבודות שונות

לאחר שסיימה את לימודיה בבית הספר התיכון קלבסאס ב-1999, הופמן הלכה בעקבות אחותה למחצה אלכס ונכנסה למכללת בארד בניו יורק כדי להמשיך לתואר בספרות ובכתיבה. בסביבות 2001, היא עזבה זמנית את קריירת המשחק שלה כדי להשלים את לימודיה וסיימה את לימודיה ב-2004; התזה שלה הייתה סרט תיעודי.
לאחר הקולג', היא בילתה חלק גדול משנות ה-20 לחייה בתנועה. היא התמחתה אצל שף באיטליה ולאחר מכן הוכשרה להיות דולה לאחר שעזרה ליילד את ילדיה של אלכס אחותה. במשך זמן מה, הופמן וחבר גרו בקרוואן ישן בהרי קטסקיל.
קריירה > קריירת משחק בצעירותה: 1988–2001

הופמן החלה לשחק בפרסומות בגיל ארבע על מנת לסייע בתשלום חשבונות המשפחה. ב-1989 היא שיחקה בסרט הראשון שלה, "שדה החלומות", עם קווין קוסטנר, שגילמה את דמותה של בתו קארין. "הדוד באק" מ-1989 הגיע בעקבותיו, שם שיחקה לצד ג'ון קנדי ומקולי קאלקין. אחרי "הדוד באק" הופמן התעייפה מהקפדנות של ביצועי המסך ופרשה זמנית. לאחר ששמעה על הכנסותיו של קאלקין מהסרטים הבאים, היא חזרה למקצוע. היא שיחקה בסרטים "אלה הם חיי" (אנ') (1992), "נדודי שינה בסיאטל" (1993) עם טום הנקס ו"איש ללא פנים" עם מל גיבסון. לדברי הופמן, קבלת הפנים לה זכתה בסרט "אלה הם חיי" נתנה לה ביטחון וחיזקה את רצונה לחזור לשחק במשרה מלאה.
בשנת 1994 הופמן כיכבה בסיטקום משלה "מישהי כמוני" (אנ') (ב- NBC ) על נערה צעירה, גבי, ומשפחתה הלא מתפקדת. למרות שהתקבלה יפה על ידי המבקרים, הסדרה נמשכה שישה פרקים בלבד. הופמן כיכבה לצידה של שלי לונג בסרט הטלוויזיה "אמא ליום אחד" (אנ') משנת 1995, גרסה מחודשת לסרט בעל אותו השם משנת 1976 בכיכובן של ג'ודי פוסטר וברברה האריס. באותה שנה הופמן כיכבה בתפקיד סמנתה, דמותה הצעירה של דמי מור, בסרט העלילתי "אז ועכשיו". (אנ') ב-1996 שיחקה בסרט "כולם אומרים אני אוהב אותך".
בין 2003 ל-2007 התרכזה הופמן בתיאטרון בניו יורק. בסוף 2005, היא שיחקה בפרק של "חוק וסדר: כוונה פלילית".
קריירה > חזרה לעבודה בקולנוע: 2007–הווה

מאז 2007 הופמן חזרה בהדרגה למשחק קולנועי. בשנת 2009, היה לה תפקיד משנה בסרטו של טוד סולונדז "החיים בזמן מלחמה", ב-2010 הופיעה במותחן "13" (אנ') עם מיקי רורק.
מספר שנים מאוחר יותר, הופמן כיכבה לצד מייקל סרה בסרט ההרפתקאות "פיית הקריסטל והקקטוס הקסום" (אנ') בבימויו של סבסטיאן סילבה. על תפקידה בסרט הייתה מועמדת לפרס אינדפנדנט ספיריט להובלה הנשית הטובה ביותר.
בשנת 2012 היא גילמה את אפריל, אקסית נוירוטית של דמותו של לואי סי. קיי בסדרה "לואי". בין 2014 ל-2017 הופמן שיחקה את דמותה של קרוליין סאקלר, אחותו של אדם סאקלר (אדם דרייבר) בסדרה של לנה דנהאם "בנות". הופעתה הקנתה לה מועמדות לפרס הפריים טיים אמי לשחקנית אורחת מצטיינת בסדרה קומית בשנת 2015.
בשנת 2016, היא הופיעה בסרטון על הבמה במהלך סיבוב ההופעות של סיה עבור השיר "Unstoppable. הסרטון מופיע כקליפ הרשמי של השיר, שיצא ב-2021. בשנת 2021, היא שיחקה בדרמה של מייק מילס "C'mon C'mon"(אנ'). היא שיחקה מול חואקין פיניקס שגילמה את אחותו המנוכרת, ויו, שבעלה סובל מבעיות נפשיות. היא הייתה מועמדת לפרס הסרט העצמאי של ג'ותהם עבור הופעת תמיכה יוצאת דופן. מ-2022 עד 2023, היא הופיעה בסדרה "לייקרס: קבוצה מנצחת".  ב-2024 היא הייתה בתפקיד ראשי במיני-סדרה של נטפליקס "אריק" (אנ') לצד בנדיקט קמברבאץ'. ב-2025 הופיעה בסדרה של נטפליקס, "יום אפס" בתפקיד מוניקה קידר.
חיים אישיים

להופמן יש בת, שנולדה ב־2014, עם חבר ותיק, צלם הקולנוע כריס דפקינס.
היא גרה בשכונת פורט גרין בברוקלין.
פילמוגרפיה > בקולנוע

| שנה | סרט | תפקיד | הערות |
| --- | --- | --- | --- |
| 1989 | שדה החלומות | קארין קינסלה |  |
| 1989 | הדוד באק | מייזי ראסל |  |
| 1992 | אילו החיים שלי | אפל אינג'לס |  |
| 1993 | נדודי שינה בסיאטל | ג'סיקה |  |
| 1993 | איש ללא פנים | מייגן נורסטאט |  |
| 1995 | אז ועכשיו | סמנתה "סאם" אלברטסון |  |
| 1996 | כולם אומרים אני אוהב אותך | ליין דנדרידג' |  |
| 1997 | וולקנו | קלי רארק |  |
| 1998 | כל מה שאני רוצה לעשות | אודט סינקלייר |  |
| 1998 | Snapped | טארה |  |
| 1999 | 200 סיגריות | סטפי. |  |
| 1999 | מגיע בקרוב | ג'ני סיימון |  |
| 1999 | שחור ולבן | רייבן |  |
| 2000 | מישהו לסמוך עליו | שילה סידלמן |  |
| 2001 | Perfume | גבריאל מנצ'יני |  |
| 2007 | Severed Ways | אשתו של אורן |  |
| 2009 | החיים בזמן מלחמה | ואנדה |  |
| 2010 | 13 | קלרה פרו |  |
| 2011 | Wolfe with an E | קארן |  |
| 2011 | The Surrogate Mary | סאלי |  |
| 2012 | נייט ומארגרט | דארלה |  |
| 2013 | פיה הקריסטל והקקטוס הקסום | פיה קריסטל |  |
| 2013 | כל מה שאני | סוזן |  |
| 2013 | להתראות עולם | לורה |  |
| 2014 | Obvios Child | נלי |  |
| 2014 | ורוניקה מארס | רובי ג'טסון |  |
| 2014 | הולכת רחוק | איימי |  |
| 2014 | לייל | ליה |  |
| 2014 | רומנטיקה במנהטן | אמי. |  |
| 2021 | קדימה, קדימה. | ויב |  |
| 2024 | מוות קטן | מרטין 2.0 |  |
| 2025 | Deliver Me from Nowhere | אדל ספרינגסטין |  |
| TBA | The Mastermind |  | בצילומים |
פילמוגרפיה > בטלוויזיה

| שנה | סדרה | תפקיד | הערות |
| --- | --- | --- | --- |
| 1994 | מישהו כמוני | גבי סטפג'ק | 5 פרקים |
| 1995 | אמא ליום אחד | אנבל אנדרוז | סרט טלוויזיה |
| 1995 | בתה של מי היא? | אנדריה איגרטון | סרט טלוויזיה |
| 2005 | חוק וסדר: כוונה פלילית | רייצ'ל ברנט | פרק: "The Good Child" |
| 2009 | The Eastmans | ד"ר סאלי איסטמן | פיילוט |
| 2010 | מרפאה פרטית | אמילי. | פרק: "Just Lose It" |
| 2011 | האישה הטובה | רונדה סרונה | פרק: "Killer Song" |
| 2011 | הומלנד | מפיקה ב-CNN | פרק: "Clean Skin" |
| 2012 | לואי | אפריל | פרק: "Something is Wrong" |
| 2014–2017 | בנות | קרוליין סאקלר | תפקיד חוזר (עונות 3–6), 8 פרקים |
| 2014–2019 | טרנספרנט | אלי פפרמן | 42 פרקים |
| 2016 | High Maintenance | גבי | פרק: "Tick" |
| 2022–2023 | לייקרס: קבוצה מנצחת | קלייר רותמן | 17 פרקים |
| 2024 | אריק | קאסי אנדרסון | מיני סדרה |
| 2025 | יום אפס | מוניקה קידר | סדרה של נטפליקס |
| TBA | פוקר פייס | TBA |  בעונה השנייה שטרם עלתה |
פילמוגרפיה > וידאו קליפים

| שנה | וידאו | אמן (ים) |
| --- | --- | --- |
| 2021 | " Unstoppable " | סיה |
פרסים ומועמדויות

| שנה | פרס | קטגוריה | היצירה | תוצאה | הערות |
| --- | --- | --- | --- | --- | --- |
| 1990 | פרס אמן צעיר | שחקנית צעירה טובה ביותר בתפקיד תמיכני בסרט | שדה החלומות | זכייה |  |
| 1993 | פרס אמן צעיר | שחקנית צעירה בת 10 שנים בתמונה | אלה החיים שלי | מועמדות |  |
| 1994 | פרס אמן צעיר | שחקנית צעירה טובה ביותר בתפקיד שותף בסרט דרמה | איש ללא פנים | מועמדות |  |
| 1995 | פרס אמן צעיר | קומיקאית צעירה הטובה ביותר בתוכנית טלוויזיה | מישהו כמוני | מועמדות |  |
| 1996 | פרס אמן צעיר | הופעה טובה ביותר של קבוצת צעירים - סרט או וידאו | אז ועכשיו | מועמדות |  |
| 1997 | פרס שחקן צעיר | ביצוע הטוב ביותר של שחקנית צעירה בסרט קומדיה | כולם אומרים אני אוהב אותך | מועמדות |  |
| 2013 | פרס אינדפנדנט ספיריט | ראשי הנשים הטובים ביותר | פיית הקריסטל והקקטוס הקסום | מועמדות |  |
| 2015 | פרס אמי לבידור בפריים טיים | שחקנית אורחת יוצאת דופן בסדרת קומדיה | בנות | מועמדות |  |
| 2015 | פרס אמי לבידור בפריים טיים | שחקנית תמיכה יוצאת דופן בסדרה קומדיה | טרנספרנט | מועמדות |  |
| 2016 | פרס גילדת שחקני המסך | צוות יוצא דופן בסדרה קומדיה | טרנספרנט | מועמדות |  |
| 2016 | פרסי איימי בפריים טיים | שחקנית תמיכה יוצאת דופן בסדרה קומדיה | טרנספרנט | מועמדות |  |
| 2021 | פרסי גות'הם | ביצועי תמיכה יוצאי דופן | קדימה קדימה | מועמדות |  |
לב טהור

|  שורשים, סיווג והנהגה |
| --- | --- |
 דת:  יהדות אולטרה-אורתודוקסית
 מקור השם:  ספר תהילים, פרק נ"א, פסוק י"ב
 תאריך ייסוד:  שנות ה-1980
 מייסד:  שלמה הלברנץ
 הושפע מ:  חסידות סאטמר, חסידות ברסלב, נשות השאלים, נטורי קרתא
 מספר מאמינים:  500
 תאולוגיה, טקסטים וטקסים
 רעיונות עיקריים:  פונדמנטליזם יהודי, אנטי ציונות
 מאפיינים:  כת
 ארגונים ופעילות
 מיקום:  כיום בעיקר באלבניה, ברומניה, ובמקדוניה הצפונית; לצד מיעוט זניח המפוזר ברחבי העולם
 אזורי פעילות:  ישראל ישראל (1988–1990, 2000–2003)  ארצות הברית ארצות הברית (1990–2000)  קנדה קנדה (2003–2013)  גואטמלה גואטמלה (2013)  מקסיקו מקסיקו (2017~)  טורקיה טורקיה (2021)  מולדובה מולדובה (2021)  בוסניה והרצגובינה בוסניה והרצגובינה (2021)   רומניה רומניה (2021–הווה)  מונטנגרו מונטנגרו (2022)  מקדוניה הצפונית מקדוניה הצפונית (2022–הווה)  אלבניה אלבניה (2022–הווה)
 
לב טהור (בלועזית: Lev Tahor) היא כת שנוסדה על ידי שלמה הלברנץ, יהודי ישראלי שחזר בתשובה ואימץ רעיונות חרדיים אנטי-ציוניים. הכת מונה כ-500 נפשות ומתאפיינת בהחמרות קיצוניות בתחומי צניעות וכשרות, ענישה פיזית קשה ואלימות מינית כלפי קטינים. המרכז הישראלי לנפגעי כתות ופסק דין של בית המשפט לענייני משפחה מגדירים את הקהילה ככת, וכך הוא גם היחס אליה ברחוב החרדי.
מאז שנוסדה, נדדה הכת כמה פעמים ברחבי העולם. היא החלה להתגבש בירושלים בשלהי שנות ה-80, שהתה בשנות ה-90 בארצות הברית, ובעשור שלאחר מכן שהתה בקנדה. ב-2013 היגרו אנשי הקהילה לגואטמלה, ובאמצע 2017 היגרו חלקם למקסיקו. ב-8 ביולי 2017 טבע למוות מנהיג הכת ומייסדה שלמה הלברנץ בעת טבילה בנהר במקסיקו, ובנו נחמן הלברנץ ירש את מקומו כמנהיג הכת. בדצמבר 2018 נעצר נחמן הלברנץ במקסיקו והוסגר לארצות הברית. נחמן ממשיך להנהיג את הכת על ידי הטלפון מתוך תא המעצר, והמנהיג בפועל הוא משה יוסף רוזנר. מאז ניסו אנשי הכת להגר למדינות שונות, ביניהן איראן ומולדובה, כדי להימלט מרשויות החוק.
אמונות ומנהגים

מייסד הכת, ארז שלמה הלברנץ, אימץ בצעירותו פרשנות מחמירה ביותר לאידאולוגיה הקנאית של חסידות סאטמר, שאותה קיבל על עצמו. הוא סבר שסכנה ודאית מרחפת על ישראל משום שבהקמת המדינה עברו היהודים על שלוש השבועות, וכן בשל עבירות נוספות. הוא גרס כי "שנאת הרשעים" מחייבת נתק מוחלט בין חרדים לחילונים, ובכלל זה ניתוק הקשר בין חוזרים בתשובה להוריהם החילונים, דבר שגרם למחלוקות רבות סביב ישיבתו ועקב עמדותיו.
אנשי הקהילה אימצו מנהגים קיצוניים שאינם מקובלים בציבור החרדי, ביניהם חומרות בתחום הכשרות[דרושה הבהרה] והצניעות. בנות הכת היו מחויבות ללבוש שאל מגיל 3, המכסה את כל הגוף מלבד העיניים או הפנים. בנוסף, הכת דרשה הפרדה מוחלטת בין גברים לנשים, כולל בתוך הבית, גם בין זוגות נשואים. חוקרים המעורים במקרה סיפרו כי הנשים לא היו רשאיות לפנות לבעליהן כשהם שבים הביתה, אלא היו חייבות להכות ברגליים וליצור רעש. הבעלים נדרשו לפנות אליהן דרך הווילון, שכן לכאורה אסור היה להם לשהות יחד באותו חלל.
כל חבר בקהילה מחויב לדווח באופן שוטף על כל פרט בחייו האישיים, באמצעות מסמך שבועי. הדיווח כולל פרטים כגון שעת הקימה, התזונה שנצרכה, האם התקיימה תפילה, ואם הייתה הפסקה במהלך התפילה – יש לציין את משך הזמן. יש לדווח גם על שעות יציאה לשירותים וכל פעולה אחרת שבוצעה במהלך היום.
בנוסף, כל חבר בקהילה נדרש להצהיר כי לקח את הוויטמינים שהוקצו לו, אשר משויכים לאבחנות פסיכולוגיות שנקבעות על ידי האדמו"ר שרשאי להחליט כי האדם סובל מבעיות כגון פסיכופתיה או כל אבחנה אחרת, ובמקרה כזה, אותו חבר מחויב לקחת את הוויטמינים הללו. ההצהרה על כך נחשבת להתחייבות שאין להפר.
בנוסף, חברי הכת נאלצו לחיות בתנאים ירודים ביותר, לעיתים קרובות במבנים מאולתרים בכפרים נידחים. תיעודים מצביעים על כך שהילדים סבלו מרעב וממחסור חמור בגישה לשירותי בריאות.
כפיית נישואי בוסר הוא דבר שבשגרה בכת, המנהיגים מחליטים מי יישא מי, כולל מקרים בהם ילדים בני 12-14 אולצו להתחתן עם מבוגרים, חלקם מנהיגים בכירים בכת. הנישואים, שנעשו בכפייה, לוו בלחצים נפשיים קשים, כמובן חברים שסירבו לציית להוראות הוכרחו להתמודד עם עונשים כבדים, שכללו בידוד חברתי, מניעת מזון וענישה פיזית.
הכת נודעה בכך שניתקה ילדים מהוריהם בניסיון לחזק את תלותם המוחלטת במנהיגי הכת. ילדים גודלו בקבוצות נפרדות, ללא קשר כמעט להוריהם. יש לציין כי המעבר התכוף של הכת בין מדינות נועד להקשות על רשויות החוק והמשפחות להציל את יקיריהן.
תחת הנהגתו של נחמן הלברנץ הפכה הקהילה לקיצונית אף יותר. הוא אסר על אנשיה לאכול מאכלי בשר, דגים ועופות. כמו אביו, הוא מחליט על נישואים וגירושים בתוך הקהילה. ילדים הופרדו מהוריהם ותופעת נישואי בוסר אף החמירה, בין היתר מפעילה הקהילה משמעת בעזרת הלקאות פומביות.
ב-2020 פורסם כי אנשי הקבוצה חוששים מ"מבצע ישראלי לחטיפת הילדים" ובעקבות כך הורו מנהיגיה שבמקרה כזה על כל ראש בית אב להרוג את ילדיו ובני משפחתו.
היסטוריה > הקמה והגירה לארצות הברית

שלמה הלברנץ נולד למשפחה חילונית ובנערותו החל בתהליך של חזרה בתשובה. הוא למד בישיבת איתרי שבירושלים, ובאמצע שנות ה-80 ייסד את ישיבת "לב טהור" בשכונת בית ישראל בירושלים, ששמה נגזר מהפסוק ”לֵב טָהוֹר בְּרָא-לִי אֱלֹהִים וְרוּחַ נָכוֹן חַדֵּשׁ בְּקִרְבִּי” (תהילים, נ"א, י"ב). סביב הלברנץ והישיבה התקהלה קבוצת חסידים ואוהדים, שמספרם נאמד בכמאה משפחות.
בשנת 1990, ערב מלחמת המפרץ, ירד הלברנץ מישראל עם כארבעים מתלמידיו. לפי טענה שהועלתה על ידי העיתונאי זאב גלילי, הדבר נעשה בעקבות חקירה שנפתחה נגדו בחשד ליצירת קשר עם ארגונים אסלאמיים עוינים. הלברנץ הכחיש טענה זו ותלה את נסיבות ההגירה במניעים אידאולוגיים בלבד. כמו כן הועלו טענות כי חלק מתלמידיו של הלברנץ הוצאו מהארץ ללא ידיעת הוריהם באמצעות שימוש בדרכונים מזויפים. הלברנץ השתקע עם תלמידיו בבורו פארק שבניו יורק. לאחר מכן עבר לעיירה מונסי שמצפון לניו יורק. כעבור תקופה קצרה הסתכסך עם קהילת קאשוי. מקהילת קאשוי הושמעו טענות המייחסות להלברנץ פגמים מוסריים, בעיקר על רקע יחסי משפחה בין חברי הקהילה למשפחותיהם שבחוץ.
בשנת 1993 הסתבך הלברנץ בפרשת הנער שי פימה, בן להורים חילונים, שנעלם, נכנס לכת וכן הוחזר בתשובה על ידי הלברנץ. הלברנץ הואשם בסיוע להיעלמות של פימה, והורשע בבית משפט בניו יורק. הוא נידון למאסר לתקופה שבין 4 ל-6 שנים. אולם, כעבור זמן, קיצר בית המשפט לערעורים בניו יורק את תקופת מאסרו לשנתיים בלבד. עקב הפרשה איבד את מעמדו המשפטי בארצות הברית וגורש בחזרה לישראל בספטמבר בשנת 2000.
היסטוריה > ההגירה לקנדה

הלברנץ היגר לקנדה תחת בקשה למקלט מדיני, בטענה שהרשויות בישראל רודפות אותו. בית המשפט להגירה אישר את הבקשה. ממשלת קנדה ערערה על ההחלטה, אך בית המשפט הפדרלי אישר את החלטת בית המשפט להגירה. הלברנץ השתקע בעיירה סנט אגט, בה הקים את קהילתו, שאותה כינה "קריית רימנוב".
בשנת 2012 גברה המודעות לקהילה בקרב הציבור הישראלי לאחר פרסום מספר תחקירים באמצעי התקשורת. באוגוסט פורסם תחקיר בן שני חלקים של העיתונאית אמילי עמרוסי בעיתון "ישראל היום" ובנובמבר תחקיר בן שני פרקים בתוכנית "פנים אמיתיות", שבה ליווה צוות התוכנית את מסעו של אריה ספינר (לשעבר לבר) לקנדה במטרה למצוא את אמו ואחיו ולהתעמת עם הלברנץ.
בשנת 2013 החלו שלטונות הרווחה של קוויבק לחקור טענות בדבר הזנחה, התעללות ונישואי בוסר כלפי ילדים בקהילה. בעקבות זאת הורה בית המשפט בנובמבר אותה שנה להוציא 14 ילדים משתי משפחות בקהילה ולהעבירם למשפחות אומנה. במקביל עזבו בני הקהילה באופן מאורגן את קוויבק ועברו לווינדזור ולצ'אטהם, בפרובינציית אונטריו, בנימוק שהשלטונות בקוויבק אינם מאפשרים להם לחנך את ילדיהם לפי אמונתם. ואולם, בית המשפט באונטריו פסק כי הפסיקה הקודמת חלה גם בפרובינציה זו. במרץ אותה שנה הועברו שמונה מבין אותם ילדים לאחריות שירותי הרווחה. הורים של שישה ילדים אחרים ניסו להבריחם לגואטמלה והם נתפסו בטרינידד.
היסטוריה > הגירה לגואטמלה ולמקסיקו

רוב חברי הקהילה עברו באמצע 2014 לעיירה סאן חואן לה לגונה שבגואטמלה. באוגוסט אותה שנה החליטה העירייה לגרש אותם משטחה בטענה שהם מנסים להפיץ את אמונתם הדתית. בספטמבר 2016, בעקבות פנייה של גורמים רשמיים בישראל ועדויות בדבר התעללות בילדים ובמבוגרים, פשטה המשטרה בגואטמלה על הבניין שבו מתגוררים אנשי הקהילה כדי לחקור את הטענות. אנשי הקהילה עזבו את גואטמלה סיטי ועברו לאזור מבודד יותר בגואטמלה.
באמצע 2017 היגרה חלק מהקהילה למדינת צ'יאפס, מקסיקו. זמן קצר לאחר מכן, בערב שבת, 8 ביולי 2017, טבל הלברנץ בסמוך לאנשי קהילתו בנהר, וטבע למוות. באותה שנה ניתנה פסיקה בבית משפט בישראל שקבעה כי הקהילה היא כת פוגענית, זאת במטרה למנוע יציאה מהארץ של קטינים שהוריהם ביקשו לעבור עימם לקהילה בקנדה.
היסטוריה > הגירה לגואטמלה ולמקסיקו > לאחר פטירת הלברנץ

לאחר פטירתו של הלברנץ תפס את מקומו בנו הבכור, נחמן הלברנץ. בסוף 2018 נמלטה שרה פייגא טלר, בתו של שלמה הלברנץ ואחותו של נחמן, עם חלק מילדיה לגואטמלה סיטי, לאחר שאחיה החרים אותה עקב אי-ציות לתקנון הקהילה. היא סיפרה בתקשורת על דרכי הקהילה ובעקבותיה עלו עדויות נוספות מפליטי הקהילה על המתחולל בה. בדצמבר 2018 פשטו שוטרים על מתחם הכת במקסיקו ועצרו כמה מאנשי הקהילה, בהם נחמן הלברנץ. העצורים הוסגרו לארצות הברית, בחשד שחטפו שניים מילדיה של טלר, שנמצאו בחזקתם. אנשי הקהילה הגישו בקשה למקלט מדיני באיראן, בטענה כי הם נרדפים על רקע אמונתם.
ב-2019 הגיע צוות של התוכנית "עובדה" לגואטמלה כדי לצלם כתבה על הכת שבמוקדה ישראל עמיר, אז בן 19. הוריו של עמיר חזרו בתשובה והצטרפו ללב טהור עם שבעת ילדיהם. ישראל נישא בגיל 17 לנערה בת 15 ונולד להם ילד. הוא יצר קשר מגואטמלה עם דודו ודודתו בישראל, שטסו עם צוות התוכנית והצליחו בסופו של דבר לחלצו ולהביאו לישראל. במסגרת הצילומים חטפו אנשי הקבוצה את דודו של ישראל ואת הצלם, הכניסו אותם לתוך המתחם של הקבוצה ותקפו אותם במכות ובאבנים. הם חולצו כעבור מספר שעות בידי המשטרה המקומית.
ב-29 במרץ 2021 פשטה שוב משטרת גואטמלה על מתחם הכת במטרה לעצור שלושה מאנשיה כדי להסגירם לארצות הברית. אחד מהם נעצר במקום. ביולי 2021 פשטו על מתחם הכת שוטרים ממשטרת גואטמלה במסגרת מבצע משותף עם ה-FBI והאינטרפול הם עצרו זוג אחים, יואל וינגרטן ושמילי וינגרטן. הם הואשמו בין היתר בחטיפת קטינים.
היסטוריה > ניסיון הגירה לאיראן ולבלקן

באוקטובר 2021 החלו אנשי הקבוצה לנסות להגיע לאיראן, לאחר שהגישו כבר ב-2018 בקשה למקלט מדיני.
בדצמבר 2021 שודרה בתוכנית התחקירים הטלוויזיונית "עובדה" פרק שסיקר את המאמץ של אב שעזב את הכת להשיב לחיקו את ילדו, במהלכו הוצג כיצד חברי הכת עזבו את גואטמלה למקסיקו, ממנה המשיכו לטורקיה, אך בה מנעו מהם לעבור לכורדיסטן. לאחר מניעת המעבר של הקבוצה מכורדיסטן לאיראן, הטורקים החליטו לגרש את חברי הכת לרומניה, שגירשה אותם למולדובה, ממנה גורשו תוך פחות משבועיים.
בינואר 2022 נצפו חלק מחברי הקהילה בעיר סרייבו שבבוסניה והרצגובינה. לאחר שהות של שלושה שבועות במדינה, ב-3 בפברואר, בעקבות תלונות של התושבים, הקהילה היהודית המקומית ופרסומים בתקשורת המקומית שעסקו בכת, הקבוצה שמונה 37 חברים גורשה מהמדינה ועברה למונטנגרו השכנה. לפי המשרד לענייני זרים של מונטנגרו הקבוצה עזבה את המדינה עוד באותו היום לאלבניה. שבוע לאחר מכן עברה הקבוצה למקדוניה הצפונית. תחילה שהו חברי הכת בקומאנובו אך גורשו ועברו לסקופיה. לאחר זמן קצר, רוב חברי הכת חזרו לאלבניה.
היסטוריה > מצב הקהילה כיום

ביולי 2022 התפרסם תחקיר באתר האינטרנט החרדי כיכר השבת, ובו נטען כי הקהילה התפרקה וכי חברי הכת ומשפחות הכת התפזרו במדינות שונות. כחודשיים לאחר מכן, בסוף אוגוסט, ערכו שוטרים חקירה במתחם הכת במולדובה. בסוף ספטמבר עצרה משטרת מקסיקו 17 מחברי הכת ששהו בסמוך לגבול עם גואטמאלה, אך אלו ברחו ממעצר בשעת לילה מאוחרת.
ב-20 בדצמבר 2024 . כוחות הביטחון בגואטמלה פשטו על מתחם הכת וחילצו מהמקום כ-160 ילדים ונערים ששהו שם ונפלו לניצול וקורבן לסחר בבני אדם. כמו כן נעצרו כ-40 נשים. למעלה מ-480 שוטרים, חיילים ופסיכולוגים לקחו חלק במבצע, ובמהלכו הוחרמו מחשבים, טלפונים וציוד נוסף כדי לאסוף ראיות.
מבצע החילוץ בוצע בעקבות תלונות של ארבעה ילדים ונערים שאינם תושבי גואטמלה ונמלטו מהמקום בחודש שעבר. במהלך הפשיטה נמצאו במקום גופות קבורות ונבדקת האפשרות שהן שייכות לקטינים ששהו בכת.
ראו גם

נשות השאלים
דוד דמן, 48 שעות בגיהינום. כתבה בעיתון משפחה (שבועון). 13/02/2025.
מחזור כישור הזמן – דמויות משנה

מחזור כישור הזמן היא סדרת ספרי פנטזיה המתרחשת בעולם בדיוני. ובו מספר רב של דמויות. תיאור הדמויות נכתב על פי הנקודה הראשונה שבו הן מופיעות בסדרה, ומתקדם יחד עם הדמוית עד ההופעה האחרונה שלהן בסדרה.